Բաց աստի, Անգարայէ վերադարձին Տ. Արամ Արք. Աթէշեան երէկ Պատրիարքարանի մէջ հիւրընկալեց Վաքըֆներու խորհուրդի մօտ փոքրամասնութեանց ներկայացուցիչ Մորիս Լեւին, որու կ՚ընկերանար իր օգնականը Մութեպէր Եըլմազճան։ Ընդհանուր փոխանորդի կողքին էին Ս. Աստուածածին Աթոռանիստ Մայր եկեղեցւոյ թաղային խորհուրդի ատենապետ Հրանդ Մոսկոֆեան եւ Նարլըգաբուի Ս. Յովհաննէս եկեղեցւոյ ատենապետ Վազգէն Վարդանօղլու։ Մորիս Լեւին ներկայ պաշտօնը ստանձնելէ վերջ առաջին անգամ այցելեց Գումգաբու։ Երէկուան զրոյցին ընթացքին ան մանրամասն տեղեկութիւններ քաղեց համայնքային հարցերու շուրջ։ Տ. Արամ Արք. Աթէշեան ուրախութիւն յայտնեց Լեւիի այցելութեան կապակցութեամբ եւ անոր յաջողութեան մաղթանքներ յղեց առաքելութեան մէջ։